Zglob

**Zglob** () predstavlja spoj dve ili više kostiju. Postoje dve vrste spojeva elemenata skeleta: *sinartroze* i *diartroze*.

Sinartroze () su kontinuirani spojevi kostiju, gde se između zglobnih elemenata nalazi potporno tkivo. U zavisnosti od vrste ovog tkiva, sinartroze se dele na vezivne i hrskavičave spojeve.

Diartroze () su spojevi kostiju, kod kojih postoji šupljina između zglobnih površina i zglobna čahura. Ova vrsta spoja se naziva takođe i sinovijalni zglob.

Svi zglobni elementi (osim hijalinske hrskavice) imaju inervaciju, drugim riječima, u njima se nalazi značajan broj živčanih završetaka koji provode, posebno, percepciju boli, stoga mogu postati izvor boli.

## Vezivni spojevi

Vezivni spojevi () su vrsta zgloba, kod koga se između zglobnih elemenata nalazi tanki sloj vezivnog tkiva ili jake fibrozne veze. Postoje tri vrste ovog zgloba:

* šav,
* klinasti spoj i
* sindesmoza.

**Šav** () je fibrozni spoj između pljosnatih kostiju lobanje. Razlikuju se tri vrste šava: *ravni šav* () koji spaja jednostavne ravne ivice kostiju, *zupčasti šav* () kod koga su zglobne ivice kostiju nazupčene i *ljuskasti šav* () gde su ivice kostiju veoma stanjene i u toku zglobljavanja preklapaju jedna drugu.

**Klinasti spoj** () je vrsta zgloba koji povezuje koren zuba sa čašicom (alveolom). Zub je poput klina usađen u šupljinu alveole i sa njom je povezan preko periodontalnih vlakana.

**Sindesmoza** () se odlikuje prisustvom jakih ligamenata koji povezuju međusobno udaljene kosti. Sindesmoza može biti *fibrozna* i *elastična*.

## Hrskavičavi spojevi

Hrskavičavi spojevi () su vrsta kontinuiranog zgloba, kod koga potporu čini hrskavičavo tkivo. Vremenom se broj ovakvih spojeva smanjuje, jer se hrskavica postupno zamenjuje koštanim tkivom. Razlikuju se *primarni* (sinhondroza) i *sekundarni hrskavičavi spoj* (simfiza).

**Sinhondroza** () je tranzitorni (prolazni) spoj kostiju izgrađen od hijaline hrskavice, koja omogućava rast i razvoj skeleta. Vremenom se ona zamenjuje sinostozom, kada dođe do okoštavanja hrskavičavog tkiva.

**Simfiza** ( je trajni spoj kostiju građen od fibrozne hrskavice.

## Sinovijalni zglobovi

Sinovijalni zglobovi () se karakterišu prisustvom zglobnih površina kostiju, zglobne čahure, zglobne šupljine i određenog broja sporednih delova.

### Glavni delovi

**Zglobne površine** () su delovi kosti koji učestvuju u formiranju zgloba. Prekrivene su tankim slijem hijaline hrskavice (debljine 2–5&nbsp;mm) koja ublažava pritisak i štiti zglob. Obično je jedna zglobna površina ispupčena (konveksna) a njoj analogna je udubljena (konkavna), tako da odgovaraju jedna drugoj.

**Zglobna čahura** () je vezivna membrana koja povezuje zglobne elemente i hermetički zatvara zglobnu šupljinu. Njen spoljašnji sloj je *fibrozna opna* koja se pričvršćuje na pokosnicu, a unutrašnji sloj je *sinovijalna opna*. Sinovijalna opna je tanka, ružičasta i glatka, a građena je od rastresitog veziva sa prisutnim elastičnim vlaknima, krvnim sudovima i živcima. Ona luči zglobno mazivo (sinovijalnu tečnost) koja vlaži i podmazuje zglobne površine.

**Zglobna šupljina** () je pukotina lokalizovana između zglobnih površina, zatvorena zglobnom čahurom i ispunjena sinovijalnom tečnošću.

### Sporedni delovi

**Zglobne veze** () osiguravaju kontakt zglobnih površina i ograničavaju ili čak sprečavaju pokrete zgloba. Mogu biti *ekstrakapsularne* i *intrakapsularne*.

**Zglobni kolut** () je vezivno-hrskavičava pločica koja je postavljena između zglobnih površina i u potpunosti ih razdvaja. Ona omogućava zglobljavanje površina koje nisu podudarne, povećava broj kontakata i ublažava silu udaraca.

**Meniskus** () je takođe vezivno-hrskavičava tvorevina koja ima oblik srpa. Na njemu se razlikuju središnji deo i dva roga.

**Zglobna usna** () prati ivicu konkavne (udubljene) zglobne površine i na taj način je produbljuje.

**Masni jastučići** () su prisutni kod nekih zglobova između fibrozne i sonovijalne opne zglobne čahure. Oni sprečavaju nastajanje vakuuma unutar zgloba u toku pokreta.

**Zglobni mišići** () su vlakna susednih mišića koja se pripajaju na čahuri zgloba, a koja imaju ulogu da sprečavaju uklještenje čahure između zglobnih površina.

### Inervacija i vaskularizacija

Sinovijalni zglobovi su dobro snabdeveni krvnim sudovima koji se izdvajaju iz periartikularne arterijske mreže i završavaju u čahurama i zglobnim telima. Prati ih mreža venskih i limfnih sudova.

Nervna vlakna za zglobove potiču od živaca koji inervišu okolne mišiće, a mogu da budu senzitivna i vazomotorna. Prva prenose osećaj bola, a druga oživčavaju zglobne arterije.

### Pokreti

Postoje četiri osnovne vrste pokreta sinovijalnih zglobova:

* klizanje ili translacija,
* ugaoni pokret ili angulacija (pregibanje, opružanje, odmicanje i primicanje),
* obrtanje ili rotacija (supinacija, pronacija, everzija, inverzija),
* kruženje ili cirkumdukcija (složeno kretanje).

### Podela

U zavisnosti od broja kostiju koje ulaze u njihov sastav, zglobovi se dele na: proste () i složene zglobove ().

Prema obliku zglobnih površina i broju osovina oko kojih se mogu vršiti pokreti, oni se dele na:

* ravni zglob (),
* zglob šarke (),
* točkasti zglob (),
* bikondilarni zglob (),
* jajasti zglob (),
* sedlasti zglob (),
* loptasti zglob () i
* zdelasti zglob ().

## Literatura

Marija Mihalj, Danica Obradović: "Opšta anatomija", Novi Sad 2000. 

## Vanjske veze

* Ilustracije sinovijalnih zglobova 
* Ilustracije i klasifikacija sinovijalnih zglobova 

## Izvori